نیشنل پاٹی ءُ بی ایس او پجار گوادر ءِ نیمگ ءَ سربندن ءَ چائنیز ءُ بین الصوبائی ٹرالرنگ ءِ ھلاپ ءَ زھرشانی روانک کشگ بیتگ.
روانک ءِ بندات سربندن نیادی ءَ بندات بیتگ ءُ پند جنان ءَ سربندن جی ٹی ءَ سر بیتگ ءُ اود ءَ مُچی ءِ دروشم ءَ مٹ بیتگ.
زھرشانی ءَ روانک ءَ تران کنان ءَ نیشنل پاٹی ءِ بنجاھی رھشون اشرف حسین، طاھرہ خورشید، دمگی سروک فیض نگوری، اُستانی ورکنگ کمیٹی ءِ باسہ آدم قادر بکش، کلانی رھشون مجید عبداللہ، گوادر ءِ جنرل سکریٹری ولید مجید، رستم ایڈوکیٹ، بی ایس او (پجار) گوادر ءِ سروک خداداد بلوچ، نیشنل پاٹی سربندن ءِ رھشون نصیب حمید نوشیروانی، گوستگیں چیئرمین میونسپل کمیٹی گوادر عابد رحیم سھرابی ءُ انجمن اتحاد ماھگیران سربندن ءِ رھشون مراد بکش گوشتگ کہ ھستیں سرکار ءِ نیمگ ءَ بلوچستان ءِ تیاب دپ ءَ گیر ملکی ٹرالرزانی گون ءَ سودا دمگی ماھیگیرانی زرکاری ءِ بندش ءِ بروبری اِنت پیسر ءَ زر ءَ ٹرالرزانی واستا یلو درگلو بیتگ نِی گیر ملکی ٹرالرز ھم آیگ ءُ بلوچانی زر ءَ پُلگ ءَ اَنت کہ ھچ وڑ ءَ اوپار کنگ نہ بیت اِنت.
آیاں گوشت کہ گوادر ءِ دمگ ءَ پارلیمانی سیاست ءِ روچ ءُ شپی ءِ واھند بیگ ءِ نیزور ترگ ءَ ماھیگیر زر ءَ روگ ءِ ترس ءِ آماچ اَنت، باپ پاٹی ءَ بندوکیں گوادر ءَ سیادی داروکیں کلانیں ماھیگیر رھشون بیگ ءَ ابید وتی واجھاں وش کنگ ءَ سرکاری سرپدیانی پلامرزی ءَ کنگ ءَ اِنت.
آیاں گوشت کہ مکران ءِ زر ءَ چائنیز ٹرالرنگانی جاڑیگ بیگ ءَ وفاقی سرکار ءِ دیدانک دیم ءَ اتکگ اَنت سدکی اوست دارگی نہ اِنت چائنیز ٹرالرز ءِ اُستانی زر ءِ سیمسر ءَ جاڑیگ بیگ ءَ وفاقی سرکار ءِ گمراہ کنوکیں درشانی اِنت چریشی ءَ اے تاسر ءَ کمک رس اِت اِنت وفاقی سرکار ءَ بلوچستان ءِ زر ءِ سودا گیر ملکی ٹرالرز گوں کرتگ.
آیاں گوشت کہ بلوچستان ءِ زر ءِ واھند اد ءِ ماھیگیر اَنت، ءُ ماھیگیرانی زرکاری ءِ بنھِشت اِنت اے جیڑہ ایوک ءَ ماھیگیرانی نہ اِنت بلکیں ھمک تکاں بندوکیں مردمانی ئیگ اِنت ءُ ھمک تکاں پھک ءَ نابود کنت اِنت.
آیاں گوشت کہ نیشنل پاٹی ماھیگیرانی روزگار ءِ واستا شپ ھون کنوکاں ھچ رنگ ءَ اجازت نہ دنت. ماھیگیر وت ءَ ھچبر ایوک سرپد مہ بنت نیشنل پاٹی ساحل ءُ وسائل ءِ نگھپانیں پاٹی اِنت ماھیگیرانی زرکاری ءِ کوش ءَ ھچ رنگ ءَ اوپار کرت نہ کنت ءُ بے تواری ءَ نہ نند ایت.
آیاں گوشت کہ فشریز ءُ دگہ ادارھانی اے پرز بیت اِنت کہ آ ماھیگیرانی روزگار ءَ بہ پھریز اَنت بلے بژن اِنت کہ آ ٹرالرز مافیا ءِ کمکار جوڑ بیتگ اَنت. اُستانی سرکار ءِ نام ءِ بس ھست اِنت دگہ ھچ نیست اِنت. چائنیز ٹرالرز اُستان ءِ سیمسری ھداں لگتمال کنگ ءَ اَنت بلے داں انگت ءَ اُستان ءِ ھچ گامگیج گندگ ءَ نیایگ ءَ اَنت.
آیاں گوشت کہ نیشنل پاٹی ءَ اے زرمبشت چائنیز ٹرالرنگ ءُ گجہ مافیا ءِ ھلاپ ءَ برجاہ مان ایت دانکہ اُستان ءِ سرکار گیرملکی ٹرالرنگ ءُ ھمک ٹرالرنگانی ھلاسی ءِ واستا گامگیج نہ زور ایت. زھرشانی روانک ءَ نیشنل پاٹی ءِ باسک ءُ سربندن ءِ ماھیگیر بازیں کچے ءَ ھوار بیتگ اَنت.
سرچمگ: ڈی بلوچستان پوسٹ